Lukuaika noin 5 min

Poliisi aloitti tutkimukset MV-lehdestä tehdyistä rikosilmoituksista toukokuussa 2016. Silloin asiaa tutkittiin muun muassa rikosnimikkeillä: kunnianloukkaus, törkeä kunnianloukkaus, rahankeräysrikos, rahapelirikos ja tekijänoikeusrikos.

Viimeisten tietojen mukaan MV-lehteä kustantavan Ilja Janitskinin poliisitutkinnassa on tullut esiin uusia rikosnimikkeitä. Lisäksi mediassa on spekuloitu Janitskinin mahdollisella luovutuksella Suomeen.

M&M tavoitti Barcelonassa asuvan Janitskinin kommentoimaan poliisitutkintaa.

Ilja Janitskin, miten olet varautunut tutkinnan etenemiseen?

Naurettava juttu kaiken kaikkiaan. Menin meinaan tuohon aivopesuun loppujen lopuksi jo itsekin mukaan tässä viimeisemmässä jutussa minkä valtamedia ampui ulos. Otin yhteyttä arvostettuun asianajajaan täällä ja kysyin asiaa. Hän kysyi minulta, että oletko sinä nyt Suomessa vai täällä? Onko yhtään syytettä olemassa? Onko tuomiota tullut? No vastasin että täällähän sitä ollaan ja ei ole syytettä eikä mitään tuomiota. No hän nauroi. Veti kyllä noloksi siinä kohtaa kun edes vaivasin häntä tällä, mutta kun kuuluu kaveripiiriin niin oli helppoa.

Onko Suomen tai Espanjan poliisi ollut vielä sinuun yhteydessä?

Ei ole ollut.

Jos Suomen poliisi haluaisi kuulla kuulla sinua niin oletko valmis keskustelmaan?

Olen aina ollut tavoitettavissa ja hyvä keskustelija mikäli asiassa noudatetaan hyviä tapoja molemmin puolin.

Olet ilmoittanut, että rahasi ovat loppumassa ja MV muuttuu maksulliseksi. Milloin tämä tapahtuu?

Juu, eli valtamedia meni vähän liiaksi unelmaansa. Totuushan olisi löytynyt, jos olisivat tälläkin kertaa kysyneet minulta. Eli MV kasvaa. Kaikki jutut tällaisenaan ovat tulevaisuudessakin maksuttomia. Tulee maksullinen Premium-tili, jonka alle paraikaa rekrytoin kovia kirjoittajia ja tutkivia journalisteja. Tulee arvokkaita juttuja siis. Nämä jutut tulevat viiveellä maksuttomallekin puolelle. MV laajenee myös ajansaatossa muille kielille. Ja näin ollen kun mun muut bisnekset tuottavat ihan hyvin niin ei ole oikein, että minä rahoitan toimintaa muiden bisnesteni kustannuksella.

Paljonko saat kuussa rahalahjoituksia?

1000-3000 euron välillä ollut. Mutta joudun maksamaan niistä veron tänne (Espanjaan).

Nyt MV:stä on jo englannin kielinen versio. Tuleeko muitakin kieliä?

Ainakin ruotsiksi. Espanja houkuttaa, kuten myös Saksa ja Viro, josta tätä justiinsa kysyttiin kovasti. Sieltä lupautui jo talkoolla kirjoittajiakin.

Johtuuko se, että suomalaiset yritykset eivät mainosta MV:ssä siitä, etteivät ne uskalla vai siitä, että MV-sivusto ei sovi yritysten arvoihin?

Moni on mainostanut, mutta on vetänyt mainoksensa pois pelkästään sen takia, että kommunistit ovat käyneet heidän kimppuunsa aivan järjettömillä uhkausviesteillä ja posteilla. Tiedän markkinoinnin ammattilaisena että MV ei ole formaattina todellakaan houkuttava. Jos tämä olisi suvakkimedia niin olisin jo miljonääri, mutta mulla on periaatteet ja sitä ei raha ratkaise.

Eli uskotko, että päihittäisit monet kaupalliset suomalaiset mediat, kuten vaikka Ilta-Sanomat, mainos- ja levikkimyynnissä?

Aika huono suhteuttaa mutta jos suhteessa lasketaan niin 100-varmasti.

Minulla on vielä muutama MV:n sisältöön liittyvä kysymys. MV:ssä on muun muassa Hitlerin puhe jossa hän ennustaa juutalaisten tuhoa, miksi tämä on julkaistu?

Me huomioimme lukijoita erittäin paljon ja lukijoiden toiveesta julkaistaan paljon sisältöä. MV:llä tai minulla ei ole juutalaisia vastaan edelleenkään mitään, niin kuin ei ole homoja tai mustia ihmisiäkään.

Sanot ettei sinulla ole mitään islamilaisia vastaan, mutta julkaiset jatkuvasti materiaalia, jossa hyökätään kaikkea islamiin liittyvää vastaan. Eikö tässä ole ristiriita?

Käsittelen asiaa kokonaisuutena ja valitettavasti tämä menee näin. On vaikea erottaa hyvät pahoista. Tää on todella vaikea rasti, mutta mustavalkoisena ihmisenä valitsen puolen ja tässä kohtaa se on Suomen tulevaisuus ja suomalaiset. Valitan, jos joillekin kunnon mamuille olen tuottanut mielipahaa mutta mun puolella on todella paljon mamuja ja saan käännösapuakin arabialaisilta, jotka pitävät toimintaani oikeana.

MV lehti esittää väitteen, että ”Seksuaalisen vähemmistön julkinen näyttäminen armeijan toiminnassa on Amerikan Yhdysvaltojen ulkopolitiikan mukainen tehtävä, jota tietyt mädättäjät tahtovat toimittaa myös Suomessa.” Eikö tämä ole jo aivan täyttä kuvitelmaa?

En ole juttua tehnyt itse, mutta siihen enempää tutustumatta vastaan, että USAssa lanseerattiin tämä julkinen homoilu armeijoissa niin sieltähän se tulee.

Juttu antaa ymmärtää, että suomalaisen merisotilaan osallistuminen Pride-kulkueeseen olisi salaliitto, jossa on mukana laaja joukko ihmisiä upseereista aina toimittaja Jessikka Aroon. Eikö tämä ole varsin mielikuvituksellista?

Tänä päivänä MV:stäkin kehitellään mitä erikoisempia salaliittoteorioita tuutin täydeltä, joten meilläkin on oikeus salaliittoteorioida aivan kuin 100:lla meidän vastustajamedialla.

Silmiini pisti myös juttusi tummaihoisesta Valtterista, 10-vuotiaasta pojasta, joka oli Ylen ohjelmassa kertomassa häneen kohdistuneesta rasisimista. Käytät hänestä ilmauksia ”bussipysäkille jätetty maskotti” ja ”lelu”. Miksi käytät lapsesta halventavia nimityksiä?

Hänen äitinsä on kaikesta vastuussa, ei uhrit, jotka ovat joutuneet lukemaan hänen äitinsä keksimää valheellista propagandaa. Uhreina tässä on Suomen kansa, joka joutuu päivästä toiseen lukemaan mitä sepitetyimpiä tarinoita agendan nimissä. Tämä poika on myös uhri, hänen äitinsä teki hänestä maskotin.

Miten uhrina on suomalainen kansa ja miten esittämäsi väite oikeuttaa lapsen nimittelyn?

No kun lukee 60 prosenttia tai jopa enemmän, Suomen kansan tyytymättömyyttä valtamediasta, niin se uhrius aukeaa vähän tyhmemmällekkin ihmiselle kyllä. Maskotiksi haukkuminen ei ole nimittelyä. Jos on niin sitten ollaan niin eri taajuksilla kuin olla ja voi. Se poika on kertonut mitä äiti on käskenyt. Se ei ole kellekkään epäselvää.

Eikö tämä ole pelkkä arvaus tai kuvitelma?

No, jokainen päätelkööt itse, viisaat eri lailla ja tyhmät toisin.

Haastattelu tehtiin Facebookissa.